Прыпынак за Гваздовым у лесе. У Станулях молімся каля прыдарожнага крыжа. Іх усё больш і больш сустракаецца на нашым шляху — крыжоў пры дарогах. Хрысціянства. Перад самым Глыбокім — прыгожая каплічка, нібы ў тым Люрдзе. I фігура Маці Божай. Вітаемся з людзьмі пры каплічцы. Гэта сям’я Катовічаў. Ахвярная ў веры сям’я. Разам з астатнімі вернікамі яны будавалі гэтую каплічку. Ён — майстар на ўсе рукі — сам абчэсваў камяні, сам іх укладваў, а яна хварэла — доўга і цяжка. Цяпер вось паправілася і змагла сустрэць нас пры каплічцы. Дай, Божа, вам здароўя і шчасця, добрыя і ахвярныя людзі.